《饮黄石友人黄正可晚青亭和师山题壁》
明代·朱浙

戢影落名山，岁月累云周。如何咫尺地，兹亭今始游。

小草冒庭幽，寒花明墙陬。摵摵高树声，萧然似林丘。

西风天欲暮，雨意鸣灵鸠。主人有好怀，开尊更献酬。

相与各赋诗，谈笑销百忧。爱此同游人，俱维静者流。

盍簪诚足乐，万事吾何求。

作者简介：（1486—1552）福建莆田人，字必东，号损岩。嘉靖二年进士，授御史。帝亟欲尊生母，而群臣必欲帝母昭圣皇太后，浙亦上疏力争。帝怒，立捕至内廷，除名为民。有《天马山房遗稿》。